Frederik Bloch Münster (KF), 2025-11-28:
Tak, formand.
Hvem bestemmer, hvem der kan udvises af Danmark, og hvem der kan fratages det danske statsborgerskab?
Er det os i Folketinget og danske domstole, eller er det dommerne i Strasbourg?
Vi skal i langt højere grad stå vagt om vores egen beslutningskraft, end man gør i dag, ikke fordi vi vender os væk fra internationalt samarbejde og regler, men fordi samarbejde jo kun fungerer, når det har legitimitet og borgerne kan se logikken bagved.
Vi må konstatere, at én konvention, statsborgerretskonventionen, og artikel 8 i den europæiske menneskerettighedskonvention i dag står i vejen for, at Danmark kan håndhæve en konsekvent og retfærdig udlændingepolitik.
Derfor har vi også fra konservativ side sagt, at vi ønsker, at Danmark træder ud af statsborgerretskonventionen og får et forbehold for EMRK's artikel 8, så det bliver nemmere at hjemsende kriminelle udlændinge og tage passet fra dem, der fortjener at få taget passet fra sig.
Det er der gode grunde til, for statsborgerretskonventionen betyder i dag, at vi stort set ikke kan fratage statsborgerskabet fra kriminelle udlændinge.
Kun landsforrædere, terrorister og personer involveret i organiseret bandekriminalitet, der er til fare for Danmarks vitale interesser, kan få frataget deres pas.
Voldtægtsforbrydere, voldsmænd og mordere med dobbelt statsborgerskab kan derimod ikke udvises, når først de har fået det rødbedefarvede pas.
Det er ikke rimeligt, hverken over for ofrene eller for de lovlige danskere, der forventer at kunne leve i et trygt samfund.
Flere af vores andre europæiske naboer har jo valgt ikke at være med i statsborgerretskonventionen, f.eks. Frankrig, Belgien, Storbritannien og Italien, og i Italien er der faktisk for tiden en debat om et forslag om, at fængselsdomme på et vist antal år bør medføre en automatisk fratagelse af passet.
Danmark behøver ikke at være mere bundet end andre lande, hvis det betyder, at kriminelle kan blive på vores gader.
Det holder jo ikke.
Vi kan ikke beskytte mennesker imod dem selv, kun i en vis grad, men vi kan beskytte lovlydige borgere mod, at hårdkogte kriminelle volder skade på andre igen og igen.
Hensynet til danskernes sikkerhed og tryghed skal veje tungere end hensynet til dømte udlændinge.
Grov kriminalitet skal have konsekvenser, og derfor ønsker vi det her forbehold for artikel 8 gjort ordentligt, gennemtænkt og i respekt for det internationale samarbejde, men med dansk beslutningsret i centrum.
Det handler ikke om at melde os ud af det internationale samfund; det handler om at opdatere og justere vores tilgang, så vi bedre kan håndtere virkeligheden i dag.
Konventioner, som gør det umuligt at smide voldtægtsmænd og mordere ud af vores land, mister legitimitet, og det er ikke en langtidsholdbar situation.
Et bredt udsnit af partierne her kan sikkert nikke til meget af den kritik af Strasbourg, som ministeren kom med, før ministeren blev minister.
Vi har bare brug for se noget handling på det nu, hvor ministeren er blevet minister.
Derfor bør regeringen tage initiativ til at sikre, at danske love og danske domstole får det sidste ord i sager om ophold, udvisning og statsborgerskab.
Det her handler jo i sidste ende om danskernes tryghed og tillid til systemet.
Tak for ordet.